SA koerant sê jammer oor Charlie Hebdo-spotprentGrafika: Verslaggewers Sonder Grense (http://en.rsf.org/) “Dit was ‘n vergissing, daar was geen kwade bedoelings nie… dit was nie bedoel om iemand te beledig nie,” het Steven Motale, redakteur van die koerant, gesê. “Ons weet dat die gebruik van ŉ prent van Mohammed verbied word in Islam en ons vra onvoorwaardelik om verskoning aan diegene wat ons aanstoot gegee het.” Volgens Motale het die koerant slegs ŉ handvol klagtes van hul lesers ontvang en is daar nie druk op hulle geplaas om ŉ verskoning aan te bied nie. Die Citizen het Donderdag op sy voorblad die verskoning gepubliseer. “Die Citizen sal nooit doelbewus iemand se godsdienstige sensitiwiteit beledig nie, veral nie in die wyse waarop Charlie Hebdo dit gedoen het nie. Ons betreur die moorde, sowel as enige poging om sensuur deur geweld af te dwing. Ons handhaaf die reg tot vryheid van spraak.” Die koerant het Woensdag ŉ foto gepubliseer van Charlie Hebdo se nuutste voorblad. Op die voorblad is ŉ huilende profeet Mohammed wat ŉ plakkaat ophou met die woorde “Je suis Charlie” [Ek is Charlie], met die opskrif “Tout est pardonné” [Alles is vergewe] bo sy kop. Daar is Woensdag 3 miljoen eksemplare van Charlie Hebdo se nuutste uitgawe gedruk, wat spoedig uitverkoop is. Daar is besluit om ŉ verdere 2 miljoen eksemplare te druk. Die weekblad se drukoplaag is gewoonlik 60 000.